b'\n_START_ARTICLE_\nLindisfarne\n_START_SECTION_\nLuostari\n_START_PARAGRAPH_\nIrlantilainen Pyh\xc3\xa4 Aidan perusti Lindisfarnen munkkiluostarin vuonna 635. H\xc3\xa4n my\xc3\xb6s toimi Lindisfarnen ensimm\xc3\xa4isen\xc3\xa4 piispana 635\xe2\x80\x93651. Viikinkien hy\xc3\xb6kk\xc3\xa4yst\xc3\xa4 saarelle 8. kes\xc3\xa4kuuta 793 pidet\xc3\xa4\xc3\xa4n viikinkiajan alkuna. Vuonna 2001 Lindisfarnen asukasluku oli 162. Saarella kirjoitettiin 600-luvun lopussa tai 700-luvun alussa Lindisfarnen evankeliumikirja, jota s\xc3\xa4ilytet\xc3\xa4\xc3\xa4n nyky\xc3\xa4\xc3\xa4n Lontoon British Libraryssa. _NEWLINE_Lindisfarnella on muun muassa 1500-luvulla rakennettu Lindisfarnen linna. Saaren luostari hyl\xc3\xa4ttiin 875, mutta perustettiin uudelleen 1082. Lopullisesti se lakkautettiin 1500-luvulla.\n_START_SECTION_\nViikinkien hy\xc3\xb6kk\xc3\xa4ys 793\n_START_PARAGRAPH_\nTanskalaisten viikinkien hy\xc3\xb6k\xc3\xa4tess\xc3\xa4 Lindisfarnen luostariin se oli Britannian vauraimpia ja t\xc3\xa4rkeimpi\xc3\xa4 uskonnollisia keskuksia. Luostarin ry\xc3\xb6st\xc3\xa4minen toistui yh\xc3\xa4 uudelleen seuraavien 200 vuoden ajan, mink\xc3\xa4 takia luostari hyl\xc3\xa4ttiin, koulu suljettiin ja piispanistuin siirrettiin sis\xc3\xa4maahan Durhamiin. Vaikka luostari perustettiin my\xc3\xb6hemmin uudelleen, se ei saanut entist\xc3\xa4 valta-asemaansa. Vuoden 793 hy\xc3\xb6kk\xc3\xa4ys oli ensimm\xc3\xa4inen viikinkien ry\xc3\xb6st\xc3\xb6retki Britanniaan.'